معاصر ایراندا پهلوی دؤنمینده تورک دیلی اوزره باسقی واریدی و تورکجه کیتابلارین نشر اولونماسی محدودلاشمیشدی. ۱۳۵۷-جی ایلین انقلابیندان سونرا تورک دیلی اوزره باسقی آزالدی لکن دایاندیریلمادی. فضانین آچیلماسی ایله برابر تورکجه سؤزلوک یازما فعالیتلری ده گوجلندی. اسماعیل جعفرزاده چالیشماسی ایله ه.ش ۱۳۸۵-جی ایلده ارک آذربایجان تورکجه‌سی سؤزلوگو نشر اولدو. بو سؤزلوکده یئتمیش میندن آرتیق تورکجه لغت، اصطلاح و تعبیر توپلانیب دیر. سؤزلوکده تورکجه ایضاحدان علاوه لغتلرین چوخونا فارسجا و انگلیسجه قارشیلیق دا ذکر اولوبدور. ه.ش ۱۳۸۸-جی ایلده نشر اولان باشقا بیر سؤزلوک، فارسجا-تورکجه شاهمرسی سؤزلوگو دور. بو سؤزلوکده اللی میندن آرتیق سؤزجوک و اصطلاح توپلانمیش دیر. تانیتدیریلان ایکی سؤزلوکدن داها اوّل ۱۳۶۹-جو ایلده نشر اولان بیر آیری سؤزلوک «فرهنگ آذربایجانی و فارسی» سؤزلوگو دور. بو سؤزلوگون حاضیرلایانی مرحوم بهزاد بهزادی جنابلاری دیر. گونوموزده سؤزلوک ساحه‌سینده چالیشقان کیمسه‌لردن بیری حسن بی هادی دیر. توروز سؤزلوگو، ائش آنلام سؤزلوگو، آرین سؤزلوگو و باشقا سؤزلوکلر حسن بی هادی چالیشمالارینین نتیجه‌سی دیر.